‘જો તને આ સ્વર્ગ લાગતું હોય તો ખરું સ્વર્ગ તેં હજુ જોયું નથી...’ એ સાંજે મૅક્લિન એસ્ટેટના વરંડામાં તાપણું જલાવીને મિજલસ જામી હતી. ઈરમાની સંગતમાં આર્થર બદલાયો હતો અને આર્થરના કારણે મૅક્લિન એસ્ટેટનો માહોલ પણ બદલાઈ ચૂક્યો હતો. દિવસોથી આર્થર અહીં આવીને આસપાસના વિસ્તારોમાં દડમજલ કરી રહ્યો હતો. કોંકણની દખ્ખણ ઘાટીમાં મરાઠાઓએ બ્રિટિશ ચોકી ઉખેડી નાંખી હતી અને બ્રિટિશ ફોજ માટે પ્રવેશબંધી ફરમાવી દીધી હતી. આર્થરે પેશ્વાને મૌખિક રાવ કરી પણ લુચ્ચો પેશ્વા રાઘોબા શી ખબર, આ વખતે દાદ આપતો ન હતો. નાછૂટકે આર્થર ખુદ અહીં સવારી લઈ આવ્યો હતો.